પોરબંદરમાં ખારવાસમાજ દ્વારા આગામી તા. 20 સપ્ટેમ્બરના રોજ રામદેવજી મહારાજના પ્રાગટ્ય મહોત્સવની ઉજવણીનું આયોજન કરવામાં આવી રહ્યું છે. આ પ્રસંગે રાજ્યના મુખ્યમંત્રી વિજયભાઈ રૂપાણી હાજરી આપશે. જેના અનુસંધાને જિલ્લા સેવા સદન ખાતે કલેક્ટરના અધ્યક્ષસ્થાને આગવા આયોજનના ભાગરૂપે એક બેઠકનું આયોજન કરવામાં આવ્યું હતું. જેમાં શહેરની ટ્રાફિક વ્યવસ્થા, પોલીસ બંદોબસ્ત, સ્વાગત સન્માન તેમજ કાર્યક્રમ સુચારૂ રીતે આયોજીત કરવા સબંધીતોને જરૂરી માર્ગદર્શન આપવામાં આવ્યું હતું. આ બેઠકમાં બારગામ ખારવા સમાજના પ્રમુખ પ્રેમજીભાઈ ખુદાઈ, બોટ એસોસીએશનના પ્રમુખ જાદવજી પોસ્તરીયા, ખીમજીભાઈ મોતીવરસ, જિલ્લા ભાજપના પ્રમુખ વિક્રમભાઈ ઓડેદરા વગેરે અગ્રણીઓ સહિત મોટી સંખ્યામાં સરકારી અધિકારીઓ હાજર રહ્યા હતા.